Folketing
2007-10-09

Vi er fra radikal side meget tilfredse med, at der kommer disse ændringsforslag i dette lovforslag, men vi undrede os lidt, da vi læste pressemeddelelsen, for man kunne sådan få indtryk af, at der var et kæmpe problem med, at økologiske landmænd snød meget, og at sanktionerne derfor skulle være stærkere. Heldigvis er det ikke tilfældet. Det er sådan, at det er meget, meget få økologer, som er blevet taget i ikke at overholde reglerne, og det generelle indtryk er, at det er meget få økologer, der i det hele taget kunne finde på at snyde, fordi det i høj grad også er en livsstil at være økologisk producent. Vi er til gengæld meget enige i, at det er afgørende vigtigt, at der er en fuldstændig sikkerhed i forbindelse med Ø-mærket, altså at når man producerer økologisk, så bliver reglerne også overholdt.